3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU

konajúc v súlade s mimoriadnym legislatívnym postupom,

keďže:

(1)V nariadení Rady (EÚ) 2015/323 sa stanovili podrobné pravidlá implementácie finančných prostriedkov 11. Európskeho rozvojového fondu („11. ERF“), najmä pokiaľ ide o uplatniteľné zásady; tvorbu prostriedkov11. ERF; účastníkov finančných operácií a subjekty, ktoré sú poverené úlohami súvisiacimi s plnením rozpočtu; rozhodnutia o financovaní, záväzky a platby; nástroje financovania vrátane verejného obstarávania, grantov, finančných nástrojov a trustových fondov Únie; predkladanie účtovných závierok a účtovníctvo; externý audit vykonávaný Dvorom audítorov a absolutórium udeľované Európskym parlamentom; a investičný nástroj, ktorý spravuje Európska investičná banka (EIB).

(2)V záujme zjednodušenia a konzistentnosti bolo nariadenie (EÚ) 2015/323 v maximálnej možnej miere zosúladené s nariadením Európskeho parlamentu a Rady (EÚ, Euratom) č. 966/2012 a delegovaným nariadením Komisie (EÚ) č. 1268/2012. Toto zosúladenie sa dosiahlo priamymi odkazmi na uvedené nariadenia a na jednej strane umožnilo ľahkú identifikáciu osobitostí implementácie finančných prostriedkov 11. ERF a na druhej strane znížilo rozmanitosť pravidiel Únie na financovanie v oblasti vonkajších činností, ktorá vytvára zbytočnú záťaž pre príjemcov, Komisiu, ako aj ostatných účastníkov.

(3)Nariadenie (EÚ, Euratom) č. 966/2012 a delegované nariadenie (EÚ) č. 1268/2012 boli zlúčené a nahradené jediným právnym aktom, t. j. nariadením (EÚ) č. [nové nariadenie o rozpočtových pravidlách], v ktorom sa zaviedli významné zmeny a vylepšenia a zjednodušili sa rozpočtové pravidlá, ktoré sa vzťahujú na všeobecný rozpočet Únie. V záujme zjednodušenia by sa nariadenie o finančných pravidlách, ktoré sa vzťahujú na 11. ERF, malo v čo najväčšej miere zosúladiť s uvedeným nariadením. Z dôvodov právnej zrozumiteľnosti a vzhľadom na značný počet zmien potrebných na uvedené zosúladenie by sa nariadenie (EÚ) 2015/323 malo zrušiť a nahradiť týmto nariadením.

(4)Je potrebné pripomenúť, že rámec implementácie finančných prostriedkov 11. ERF tvorí okrem tohto nariadenia aj Dohoda o partnerstve medzi členmi skupiny afrických, karibských a tichomorských štátov na jednej strane a Európskym spoločenstvom a jeho členskými štátmi na strane druhej, ktorá bola podpísaná v Cotonou 23. júna 2000, revidovaná v Luxemburgu 25. júna 2005 a následne v Ouagadougou 22. júna 2010 (ďalej len „dohoda z Cotonou“), a najmä jej príloha IV, ďalej vnútorná dohoda, rozhodnutie Rady 2013/755/EÚ z 25. novembra 2013 o pridružení zámorských krajín a území k Európskej únii („rozhodnutie o pridružení zámoria“) a nariadenie Rady (EÚ) 2015/322.

(5)Implementácia finančných prostriedkov 11. ERF by sa mala riadiť zásadami jednotnosti a presnosti rozpočtu, zúčtovacej jednotky, špecifikácie, správneho finančného riadenia a transparentnosti. So zreteľom na viacročné nastavenie 11. ERF by sa na 11. ERF nemala vzťahovať zásada ročnej platnosti rozpočtu.

(6)Je potrebné určiť podrobné pravidlá úhrady príspevkov členskými štátmi do 11. ERF zriadeného vnútornou dohodou a pravidlá prideľovania finančnej pomoci jednotlivým zámorským krajinám a územiam, na ktoré sa vzťahuje časť IV zmluvy.

(7)Pravidlá týkajúce sa účastníkov finančných operácií, t. j. povoľujúcich úradníkov a účtovníkov, delegovania ich úloh, ako aj ich zodpovednosti, by sa mali zosúladiť s nariadením (EÚ, Euratom) č. [nové nariadenie o rozpočtových pravidlách], pretože títo účastníci pri tom, keď Komisia implementuje 11. ERF, konajú v rámci Komisie podľa tohto nariadenia.

(8)Je potrebné zaviesť podrobné pravidlá, v súlade s ktorými povoľujúci úradník vymenovaný delegovaním v úzkej spolupráci s národným, regionálnym alebo teritoriálnym povoľujúcim úradníkom alebo povoľujúcim úradníkom zo štátu AKT vytvorí mechanizmy potrebné na zabezpečenie riadneho vykonávania operácií.

(9)Pravidlá týkajúce sa spôsobov plnenia, t. j. poverovania úlohami súvisiacimi s plnením rozpočtu vrátane príslušných podmienok a obmedzení by sa mali zosúladiť s nariadením (EÚ, Euratom) č. [nové nariadenie o rozpočtových pravidlách]. Aby sa zabezpečilo konzistentné financovanie vonkajšej činnosti, mali by tu byť zahrnuté aj ustanovenia o ďalšom poverení úlohami súvisiacimi s plnením rozpočtu, ktoré by odrážali podobné ustanovenia v nariadení Európskeho parlamentu a Rady (EÚ) č. 236/2014. Toto nariadenie by však malo obsahovať aj osobitné ustanovenia o dočasnom pôsobení vo funkcii národného povoľujúceho úradníka, o poverovaní poskytovateľov služieb štátmi AKT a zámorskými krajinami a územiami (ďalej len „ZKÚ“) a o posilnení ochrany finančných záujmov Únie v prípade nepriameho riadenia so štátmi AKT a ZKÚ.

(10)Ustanovenia o rozhodnutiach o financovaní by sa mali zosúladiť s ustanoveniami nariadenia (EÚ, Euratom) č. [nové nariadenie o rozpočtových pravidlách], ak 11. ERF implementuje Komisia podľa tohto nariadenia.

(11)Pravidlá týkajúce sa finančných záväzkov by sa mali zosúladiť s pravidlami nariadenia (EÚ, Euratom) č. [nové nariadenie o rozpočtových pravidlách] s výnimkou predbežných záväzkov. Okrem toho tam, kde je to nutné pre činnosti vykonávané v rámci nepriameho riadenia štátmi AKT alebo ZKÚ, by sa mali predĺžiť lehoty.

(12)Lehoty pre platby by sa mali zosúladiť s lehotami uvedenými v nariadení (EÚ, Euratom) č. [nové nariadenie o rozpočtových pravidlách]. Mali by sa stanoviť osobitné ustanovenia tam, kde štáty AKT a ZKÚ nie sú poverené vykonávaním platieb v rámci nepriameho riadenia, a kde v dôsledku toho platby príjemcom vykonáva aj naďalej Komisia.

(13)Rôzne vykonávacie ustanovenia týkajúce sa vnútorného audítora, dobrej správy vecí verejných a nápravy, informačného systému, elektronického prenosu, elektronickej verejnej správy, administratívnych a peňažných sankcií a využívania centrálnej databázy vylúčených subjektov by sa mali zosúladiť s ustanoveniami nariadenia (EÚ, Euratom) č. [nové nariadenie o rozpočtových pravidlách]. Okrem toho v prípadoch, kde sa 11. ERF implementuje v rámci nepriameho riadenia so štátmi AKT a ZKÚ, by sa mala posilniť ochrana finančných záujmov Únie prostredníctvom sankcií.

(14)Pravidlá týkajúce sa verejného obstarávania, grantov, cien a odborníkov by sa mali zosúladiť s pravidlami nariadenia (EÚ, Euratom) č. [nové nariadenie o rozpočtových pravidlách]. Pravidlá týkajúce sa finančných nástrojov a trustových fondov EÚ by sa mali zosúladiť prostredníctvom úprav tak, aby zohľadňovali povahu 11. ERF. V rozpočtovej podpore ZKÚ by sa mali zohľadniť inštitucionálne vzťahy s dotknutými členskými štátmi.

(15)Pravidlá týkajúce sa predkladania účtovných závierok a účtovníctva, externého auditu a absolutória by mali odrážať pravidlá nariadenia (EÚ, Euratom) č. [nové nariadenie o rozpočtových pravidlách].

(16)Je nevyhnutné stanoviť podmienky, v súlade s ktorými má Dvor audítorov vykonávať svoje právomoci vo vzťahu k 11. ERF.

(17)Je nevyhnutné stanoviť podmienky, v súlade s ktorými Európska investičná banka (ďalej len „EIB“) spravuje prostriedky ERF.

(18)Ustanovenia týkajúce sa kontroly vykonávanej Dvorom audítorov v súvislosti s prostriedkami 11. ERF spravovanými zo strany EIB by mali byť v súlade s trojstrannou dohodou uzatvorenou medzi Dvorom audítorov, Európskou investičnou bankou a Komisiou podľa článku 248 ods. 4 zmluvy.